recursal/SuperWikiNEXT-32B huggingface dataset:
**Florian Richard Wirtz** (s. 3. toukokuuta 2003 Pulheim) on saksalainen jalkapalloilija, pelipaikaltaan hyökkäävä keskikenttäpelaaja. Hän edustaa Saksan Bundesliigassa pelaavaa Bayer Leverkusenia ja kuuluu myös Saksan jalkapallomaajoukkueeseen. Transfermarkt-sivusto määritteli joulukuussa 2023 hänen markkina-arvokseen 100 miljoonaa euroa.

Seurajoukkueura
---------------

Wirtz siirtyi Kölnin juniorijoukkueesta Leverkusenin junioreihin vuonna 2020. Hän pelasi ensimmäisen ottelunsa Leverkusen edustusjoukkueessa oltuaan avauskokoonpanossa Bundesliigan ottelussa Werder Bremeniä vastaan 18. toukokuuta 2020. Ensimmäisen maalinsa hän teki bundesliigaottelussa Bayern Müncheniä vastaan 6. kesäkuuta 2020. Hän pelasi kauden aikana seitsemän bundesliigaottelua, joista kolme avauskokoonpanossa, ja yhden ottelun Eurooppa-liigassa.

Wirtz pelasi kaudella 2020–2021 Bundesliigassa 29 ottelua, joista 25:ssä hän oli avauskokoonpanossa. Hän teki viisi maalia ja antoi kuusi maalisyöttöä. Eurooppa-liigassa pelaamissaan seitsemässä ottelussa hän sekä teki että syötti kaksi maalia. Kaudella 2021–2022 hän pelasi Bundesliigassa 24 ottelua, joista kahta vaille kaikki avauskokoonpanossa. Hän teki elo-syyskuussa maalin neljässä peräkkäisessä liigaottelussa; näistä kolmessa hän antoi myös maalisyötön. Hän teki kauden aikana kaikkiaan seitsemän maalia ja antoi kymmenen maalisyöttöä. Eurooppa-liigassa pelaamissaan kuudessa ottelussa hän teki kolme ja syötti neljä maalia.

Wirtz oli eturistisidevamman vuoksi sivussa kentiltä maaliskuun puolivälistä joulukuun alkuun 2022. Hän pelasi kaudella 2022–2023 kaikkiaan 17 bundesliigaottelua, joista 11 avauskokoonpanossa, ja teki yhden maalin ja antoi kuusi maalisyöttöä. Eurooppa-liigassa pelaamissaan kahdeksassa ottelussa hän teki kolme ja syötti kaksi maalia. Kaudella 2023–2024 hän on talvitaukoon mennessä pelannut 16 ottelua, yhtä vaille kaikki avauskokoonpanossa. Hän on tehnyt viisi maalia ja antanut seitsemän maalisyöttöä. Eurooppa-liigassa hän on neljässä ottelussa tehnyt kaksi ja syöttänyt neljä maalia. Kotiottelussa Qarabağia vastaan hän teki maalin ja antoi kolme maalisyöttöä.

Maajoukkueura
-------------

Wirtz pelasi kolme pudotuspeliottelua Saksan voittaessa alle 21-vuotiaiden Euroopan-mestaruuden 2021. Hän teki Saksan molemmat maalit välierässä Alankomaita vastaan.

Wirtz valittiin Saksan jalkapallomaajoukkueeseen ensimmäisen kerran maaliskuussa 2021. Ensimmäisen A-maaottelunsa hän pelasi MM-karsintaottelussa Liechtensteinia vastaan saman vuoden syyskuussa. Vuoden 2023 loppuun mennessä hän on pelannut 14 maaottelua ja syöttänyt neljä maalia. Otteluista neljä on ollut MM-karsintaotteluita.

Lähteet
-------

1. 1 2 3 4 5 6  Florian Wirtz Transfermarkt-sivustolla (englanniksi)

Bayer 04 Leverkusen – Saksan Bundesliiga
1 Hradecký |
2 Stanišić |
3 Hincapié |
4 Tah |
6 Kossounou |
7 Hofmann |
8 Andrich |
10 Wirtz |
11 Amiri |
12 Tapsoba |
13 Arthur |
14 Schick |
17 Kovář |
18 Mbamba |
19 Tella |
20 Grimaldo |
21 Adli |
22 Boniface |
23 Hložek |
24 Fosu-Mensah |
25 Palacios |
30 Frimpong |
32 Puerta |
34 Xhaka |
36 Lomb |
Valmentaja Alonso
**Lauri Kuokkanen** (5. elokuuta 1931 Sortavalan maalaiskunta – 9. marraskuuta 2023 Kempele) oli suomalainen radioinsinööri.

Lauri Kuokkanen perusti ensimmäisen yrityksensä vuonna 1957, yritys toimitti radioamatöörilaitteita. Yrityksen Lauri Kuokkanen myi Helkama Oy:lle, jonne hän itsekkin siirtyi ensin suunnittelijaksi ja sitten tuotekehityspäälliköksi.
Vuonna 1962 Kuokkanen siirtyi Suomen Kaapelitehdas Oy:lle ja vuosina 1963-1964 hän suoritti työn ohessa keskikoulun ja valmistui radioinsinööriksi vuonna1969. Myös tämän tutkinnon hän suoritti työn ohessa.

Suomen Kaapelitehdas Oy oli siirtynyt osaksi Nokia Oy:tä ja Kuokkanen nimitettiin heti insinöörin tutkinnon saatuaan radiopuhelinosaston päälliköksi. Vuonna 1973 Lauri Kuokkanen siirsi Nokian radiopuhelintehtaan Ouluun, joten hän on yksi ensimmäisistä tärkeistä henkilöistä, jotka aloittivat Oulun nousun elektroniikka ja radio-alan huipulle.

Lauri Kuokkanen perusti useita yrityksiä Oulun alueella, muun muuassa nämä:

* Insele 1976,
* LK Products Oy (Lauri Kuokkanen Oy) 1978,
* Solitra Oy 1986,
* Sitten: Ultraprint Oy, Ultracom Oy ja Ultracrea Oy.

  

Lauri Kuokkanen nimitetttin Oulun yliopiston teknillisen tiedekunnan kunniatohtoriksi vuonna 2002.

Lähteet
-------

1. 1 2 3 4 5 6  Juha Sipilä: Muis­to­kir­joi­tus: ’Oulun ihmeen’ isä, tie­to­lii­ken­ne­alan pio­nee­ri Lauri Kuok­ka­nen 1931–2023 *Kaleva*.  18.12.2023. Kaleva Media. Viitattu 7.1.2024. (suomeksi)
2. ↑  Kunniatohtorit kautta aikain Oulun yliopisto. Viitattu 7.1.2024. (suomeksi)
**Natriumsyanaatti** (NaOCN) on natrium- ja syanaatti-ionien muodostama epäorgaaninen ioniyhdiste. Yhdistettä käytetään muun muassa teräksen valmistuksessa ja reagenssina orgaanisen kemian synteeseissä.

Ominaisuudet
------------

Huoneenlämpötilassa natriumsyanaatti on väritöntä tai valkoista kiteistä ainetta. Yhdiste liukenee hyvin veteen ja on hygroskooppista, mutta ei yhtä voimakkaasti kuin kaliumsyanaatti. Yhdiste hydrolysoituu hitaasti vesiliuoksessa hiilidioksidiksi, ammoniumioneiksi ja ureaksi. Kuumennettaessa noin 700 °C:n lämpötilaan natriumsyanaatti hajoaa ammoniakiksi ja natriumkarbonaatiksi.

Valmistus ja käyttö
-------------------

Natriumsyanaattia valmistetaan kuumentamalla natriumkarbonaattia tai natriumhydroksidia urean kanssa. Teollisuudessa käytetään valmistamiseen lähes yksinomaan natriumkarbonaattia. Välivaiheena muodostuu ammoniumsyanaattia, joka reagoi natriumkarbonaatin tai -hydroksidin kanssa natriumsyanaatiksi ja myös natriumallofanaatiksi. Natriumallofanaatti hajoaa lämmitettäessä natriumsyanaatiksi. Tuote voidaan puhdistaa kuumentamalla sitä urean läsnä ollessa 550–600 °C:n lämpötilaan.

Na2CO3 + 2 H2NCONH2 → 2 NaOCN + (NH4)2CO3
Natriumsyanaattia käytetään muun muassa teräksen kovettamisessa. Orgaanisissa synteeseissä sitä käytetään muun muassa orgaanisten syanaattien ja isosyanaattien valmistukseen sekä ureajohdannaisten, hydantoiinin, semikarbatsidin ja dulsiinin sekä eräiden herbisidien kuten karfentratsoni-etyylin ja sulfentratsonin valmistamiseen.

Lähteet
-------

1. 1 2 3 4 5 6 7  E. M. Karamäki: *Epäorgaaniset kemikaalit*, s. 391–392. Kustannusliike Tietoteos, 1983. ISBN 951-9035-61-3.
2. 1 2 3  Peter M. Schalke: *Cyanates, Inorganic Salts, Ullmann's Encyclopedia of Industrial Chemistry*, John Wiley & Sons, New York, 2006. Viitattu 16.12.2015
**Perse School for Girls** on yksityinen, maksullinen koulu 7–18-vuotiaille tytöille (vuodesta 2008 alkaen hyväksytään myös poikia iältään 16-18). Koulu sijaitsee Englannissa lähellä Cambridgea. 

Koulu tunnetaan erinomaisesta akateemisesta osaamisestaan (GCSE 2007).

Historia
--------

Perse School for Girls perustettiin vuonna 1881 ja se vietti 125:ttä vuosipäiväänsä vuonna 2006. Nimensä koulu on saanut 1600-luvulla eläneeltä Cambridgen yliopiston Gonville and Caius Collegen jäseneltä tohtori Stephen Perseltä.

Sijainti
--------

Koulu käsittää yhden korttelin, jonka rajaa kolmelta puolelta asuinkorttelit ja neljänneltä puolelta Cambridgen yliopiston kemian laitos.

Koulu omistaa kaksi rakennusta lähistöltä, joissa on muita kouluja. Lähistöllä lyhyen kävelymatkan päässä on myös pelikenttä, jolla käytettävissä ovat yleisurheilumahdollisuudet sekä paviljonki.

Oppilaat
--------

Oppilaita on tällä hetkellä noin 700, joista 180 on Junior Schoolin ja 80 Sixth Formin alaisuudessa.

Muut aktiviteetit
-----------------

Perse School for Girls on saanut brittiläisen neuvoston kansainvälisen koulupalkinnon tunnustuksena yhteistyöstä mm. suomalaisten, unkarilaisten, portugalilaisten, italialaisten, ranskalaisten, venäläisten, espanjalaisten, saksalaisten sekä japanilaisten koulujen kanssa.

Monet Perse-koulun tyttöjoukkueet kilpailevat alueellisesti useissa urheilulajeissa. Osa tytöistä kilpailee myös kansallisella tasolla.

Musiikki on koulussa tärkeässä asemassa. Henkilökohtaista instrumenttiopetusta on saatavilla useille eri soittimille sekä useita konsertteja järjestetään Cambridgen yliopiston West Road-konserttisalissa.

Koulu järjestää vuosittaisen Perse Giving Day -hyväntekeväisyystapahtuman.

Lähteet
-------

1. 1 2  Admissions ([vanhentunut linkki])  2007. Perse School for Girls. Viitattu 1.11.2007. (englanniksi)
2. ↑  Perse School for Girls  2007. [vanhentunut linkki]:  BBC. Viitattu 1.11.2007. (englanniksi)
3. 1 2  {{[vanhentunut linkki}}: Perse Girls Goes From Strength to Strength *Making The Right Choice For Education*.  2007. Archant Regional Limited. Viitattu 1.11.2007. (englanniksi)
4. ↑  The Perse School *givingday.perse.co.uk*. Viitattu 4.4.2022.

Aiheesta muualla
----------------

* The Perse School for Girls — virallinen kotisivu (englanniksi)[vanhentunut linkki]
**Elisa Järvelä** (s. 27. tammikuuta 1986, Veteli) on suomalainen viulisti. 

Järvelä aloitti viulunsoiton 4-vuotiaana Keski-Pohjanmaan konservatoriossa äitinsä Raila Järvelän johdolla, myöhemmin jatkaen Reijo Tunkkarin, Jari Valon sekä Satu Jalaksen oppilaana Italiassa Parman konservatoriossa. Järvelä suoritti viuludiplomin erinomaisin arvosanoin vuonna 2013 Sibelius-Akatemiassa professori Kaija Saariketun ohjauksessa ja valmistui musiikin maisteriksi esittävän säveltaiteen koulutusohjelmasta vuonna 2015. Hän on täydentänyt opintojaan lukuisilla mestarikursseilla Suomessa ja ulkomailla. Mestarikursseilla hänen opettajinaan ovat toimineet muun muassa Yair Kless (Itävalta), Vilmos Szapadi (Unkari), John Groford (Englanti), Milan Vítek (Tšekki), Endre ja Jennifer Wolf (Ruotsi) sekä Antonina Kazarina (Venäjä). Kamarimusiikkia Järvelä on opiskellut muun muassa Teemu Kupiaisen, Marko Ylösen, Ilmo Rannan, Olli Kankaan ja Martti Raution opissa.

Syksyn 2011 Elisa Järvelä toimi Seinäjoen kaupunginorkesterin kakkosviulun äänenjohtajana. Hän on myös esiintynyt useiden suomalaisten orkestereiden solistina, muun muassa Keski-Pohjanmaan Kamariorkesterin, Lauttasaaren sinfoniaorkesterin, Jyväskylän sinfonian, Radion sinfoniaorkesterin, Kaustisen musiikki-lukion orkesterin, Keski-Pohjanmaan kamarijousten, sähköviululla Riku Niemen johtaman Big Bandin kanssa, Miika Kallio Band sekä Seinäjoen Aventura de Arcos.

Elisa Järvelä toimi konserttimestarina Kansallisoopperan ja Sibelius-Akatemian yhteisprojektissa *Don Giovannissa* vuonna 2007. Sibelius-Akatemian edustajana hän esiintyi presidentillisille vieraille valtiopäivillä vuonna 2012 Helsingin musiikkitalossa.

Elisa Järvelä on soittanut muun muassa paavi Johannes Paavali II:lle vuonna 2004 Vatikaanissa. Abu Dhabissa hän vieraili orkesterin kanssa vuonna 2007 esiintyen avajaisseremoniassa emiirille ja hänen seurueelleen Emirate Palacessa. Kesällä 2012 Järvelä soitti yhdelle Saudi-Arabian kuningasperheistä.

Hän on toiminut freelancer-muusikkona vuodesta 2015 lähtien ja soittaa tällä hetkellä pääasiassa Espanjan Aurinkorannikolla.

Lähteet
-------

1. ↑  Onko tässä Suomen uusi Linda Lampenius? Elisa Järvelä, 33, soittaa sadoille turisteille Espanjan Costa del Solilla – "Se on se viulun taika" *www.iltalehti.fi*. Viitattu 8.9.2019.
Sotilasyksiköt 

* Armeijaryhmä / Rintama
* Armeija
* Armeijakunta
* Divisioona
* Prikaati
* Rykmentti
* Pataljoona/Patteristo
* Komppania/Patteri
* Joukkue/Jaos
* Ryhmä
* Partio
* Taistelijapari

**Rykmentti** (lyhenne rykm. tai sotilaskäytössä R) on klassisen kolmijaon mukainen, yleensä kolmesta pataljoonasta koostuva joukkoyksikkö, jota johtaa useimmiten eversti. Rykmentti ei toimi yksin, vaan vaatii tuekseen divisioonan muiden joukkojen apua.

Taustaa
-------

Sana "rykmentti" on peräisin latinan sanasta *regimen*, joka tarkoittaa sääntöä tai järjestystä, ja se kuvaa rykmentin päätehtäviä eli joukkojen kouluttamista ja varustamista. Ranskalaisia ratsuväen yksiköitä kutsuttiin jo vuonna 1558 rykmenteiksi. Euroopan armeijoissa rykmenteissä on 1800-luvulta lähtien ollut yleensä kolme pataljoonaa, joskin Napoleonin armeijan rykmenteissä saattoi olla jopa viisi pataljoonaa. Myös Yhdysvaltain armeija otti käyttöön kolmen pataljoonan rykmentit vuonna 1901.

Rykmentit Suomen puolustusvoimissa
----------------------------------

Nykyisin Suomen puolustusvoimissa perinteistä rykmentin nimeä käyttävät joukko-osastoista Kaartin jääkärirykmentti ja Utin jääkärirykmentti. Vuosina 2012–2015 toteutetussa Puolustusvoimauudistuksessa lakkautettiin Hämeen rykmentti, Pioneerirykmentti sekä neljä alueellista huoltorykmenttiä.

Suomessa sodan ajan kokoonpanossa maavoimien prikaatiin kuuluu kenttätykistörykmentti, lisäksi on olemassa ilmatorjunta-, rannikko-, pioneeri- ja huoltorykmenttejä. Rykmentin koko on noin 2 000–2 500 henkilöä.*lähde?*

Katso myös
----------

* Rykmentti (Yhdysvaltain sisällissota)

Lähteet
-------

1. ↑  Lyhenneluettelo  31.10.2013. Kotimaisten kielten keskus.  Arkistoitu 12.10.2013. Viitattu 24.11.2013.
2. 1 2  Regiment *Encyclopedia Britannica*. Viitattu 19.9.2022. (englanniksi)
3. ↑  Joukko-osastot – Maavoimat Puolustusvoimat. Viitattu 19.9.2022.
4. ↑  Maria van der Meer: Puolustusvoimien lakkautuslistalla kuusi yksikköä, 1 200:aa uhkaa irtisanominen *Helsingin Sanomat*.  Arkistoitu 16.5.2012. Viitattu 19.9.2022.
5. ↑  Puolustusvoimien logistiikkajärjestelmän uudelleenjärjestäminen (.pdf) (Kohta 3.1) *defmin.fi*.  4.7.2013. Puolustusministeriö. Viitattu 20.3.2015.

Aiheesta muualla
----------------

* Kuvia tai muita tiedostoja aiheesta **Rykmentti** Wikimedia Commonsissa
**Vilppulan urhojen muistolle** (tunnetaan myös ensimmäisten sanojensa mukaan nimellä **Kytösavun aukeilla mailla**) on suomalaisen Heikki Klemetin vuonna 1918 sanoittama ja säveltämä isänmaallinen marssilaulu. Kappaleessa ylistetään Suomen sisällissodassa Vilppulan rintamalla kunnostautuneita eteläpohjalaisia suojeluskuntalaisia. Klemetti sävelsi laulun sodan aikana, mutta teos sai ensiesityksensä vasta sodan jälkeen Lapuan päivillä 14. heinäkuuta 1918. Tästä huolimatta kappaleesta muodostui yksi tunnetuimpia valkoisen armeijan marssilauluja. Laulu oli suosittu suojeluskuntalaisten keskuudessa, ja Etelä-Pohjanmaan suojeluskunta- ja lottapiirit ottivat sen kunniamarssikseen.

Kappaleen viimeisen säkeistön kertosäkeessä *"Laurilan työt sekä Vilppulan vaihe, lastenlapsille laulujen aihe"* ylistetään jääkärieversti Matti Laurilaa, hänen veljeään Ilmaria ja näiden isää Matti Laurila vanhempaa, jotka toiminnallaan sisällissodassa nousivat valkoisen puolen sotasankareiksi ja jotka tunnettiin niin sanottuna Lapuan lumiaurana. Isä-Matti ja Ilmari kaatuivat samassa Länkipohjan taistelussa 16. maaliskuuta 1918. Nuorempi Matti Laurila oli sisällissodassa komentamassa Vilppulan rintaman joukkoja.

Jatkosodan jälkeen kappaletta ei ole kovin usein esitetty, eikä se ole enää kovin tunnettu. Porin Prikaatissa tulenjohtajat laulavat kappaleen marssilauluna*lähde?*.

Lähteet
-------

1. ↑  Vapaussota.com – Laulut *vapaussota.com*. Viitattu 7.9.2008.

Aiheesta muualla
----------------

* Vilppulan urhojen muistolle YouTubessa
**Oksana Serhijivna Markarova** (ukr. Оксана Сергіївна Маркарова, s. 28. lokakuuta 1976) on ukrainalainen poliitikko ja diplomaatti, joka on toiminut Ukrainan Yhdysvaltain-suurlähettiläänä helmikuusta 2021 lähtien. Aiemmin hän on toiminut Ukrainan valtiovarainministerinä vuosina 2018–2020.

Markarova syntyi Rivnessä. Hänellä on armenialaisia sukujuuria. Hän opiskeli ekologiaa Kiovan Mohyla-akatemiassa ja valmistui maisteriksi vuonna 1999, minkä jälkeen hän suoritti julkistalouden ja kaupan alan maisterintutkinnon Indianan yliopistossa Yhdysvalloissa vuonna 2001. Opiskellessaan Yhdysvalloissa hän suoritti työharjoittelun Maailmanpankissa. Vuosina 2003–2014 hän toimi ITT-sijoitusyhtiön johtajana. Vuonna 2015 hänet nimitettiin varavaltiovarainministeriksi ja valtiovarainministeriön kansliapäälliköksi. Vuonna 2018 hänestä tuli valtiovarainministeri Oleksandr Danyljukin eron myötä virkaatekevä valtiovarainministeri. Marraskuussa 2018 hänet nimitettiin valtiovarainministeriksi, jossa virassa hän toimi vuoteen 2020 asti. Vuonna 2021 hänet nimitettiin Ukrainan Yhdysvaltain-suurlähettilääksi.

Lähteet
-------

1. ↑  Ethnic Armenian appointed Ukraine’s ambassador in Washington *tert.am*.  Arkistoitu 26.2.2023. Viitattu 26.2.2023. (englanniksi)
2. ↑  Маркарова Оксана Сергіївна *LB.ua*.  Arkistoitu 26.2.2023. Viitattu 26.2.2023. (ukrainaksi)
**Zirkonium(IV)kloridi** eli **zirkoniumtetrakloridi** (ZrCl4) on zirkoniumin ja kloorin muodostama epäorgaaninen molekyyliyhdiste. Yhdistettä käytetään metallisen zirkoniumin ja zirkoniumyhdisteiden valmistukseen.

Ominaisuudet
------------

Zirkonium(IV)kloridi on huoneenlämpötilassa valkoista kiteistä alkeiskopiltaan monokliinistä ainetta. Yhdiste esiintyy kiinteänä polymeerisessä muodossa, jonka rakenne koostuu ZrCl6-oktaedreistä ja jokainen oktaedri on kiinnittynyt toiseen oktaedriin kahdesta särmästään muodostaen siksakmaisen ketjun. Tavanomaisissa paineissa yhdiste sublimoituu ennen sulamispistettään. Kaasufaasissa zirkonium(IV)kloridi esiintyy monomeerina. Yhdiste ei liukene veteen, mutta hydrolysoituu veden vaikutuksesta zirkoniumoksidikloridiksi, sen oktahydraatiksi ja vetykloridiksi. Yhdiste on Lewis-happo ja muodostaa komplekseja Lewis-emästen kanssa, esimerkiksi alkalimetalli- ja ammoniumklkoridiliuosten kanssa reagoidessa muodostuu heksaklorozirkonaatti(IV)-ioni ([ZrCl6]2-).

Valmistus ja käyttö
-------------------

Zirkonium(IV)kloridia voidaan valmistaa kuumentamalla zirkoniummetallia kloorin tai vetykloridin läsnä ollessa yli 300 °C:n lämpötilaan tai kuumentamalla zirkonin tai zirkoniumdioksidin ja hiilen seosta kloorin läsnä ollessa noin 700 °C:n lämpötilaan. Tuote voidaan puhdistaa tislaamalla. Erityisesti laboratoriomittakaavassa erittäin puhtaan zirkonium(IV)kloridin valmistamiseen soveltuu zirkoniumdioksidin kuumentaminen 450 °C:n lämpötilaan tetrakloorimetaanin tai fosgeenin toimiessa klooraavana reagenssina.

ZrO2 + 2 C + 2 Cl2 → ZrCl4 + 2 CO
Zirkonium(IV)kloridia voidaan käyttää metallisen zirkoniumin valmistukseen pelkistämällä sitä alkalimetallien tai maa-alkalimetallien esimerkiksi magnesiumin avulla. Yhdisteestä valmistetaan myös zirkoniumin yhdisteitä kuten zirkoniumdioksidia, zirkoniumnitridi- ja -karbidipinnoitteita, orgaanisia zirkoniumyhdisteitä ja zirkoniumalkoksideja.

Lähteet
-------

1. 1 2 3 4 5 6 7  Ralph H. Nielsen, James H. Schlewitz & Henry Nielsen : *Zirconium and Zirconium Compounds, Kirk-Othmer Encyclopedia of Chemical Technology*, John Wiley & Sons, New York, 2013. Viitattu 29.11.2014
2. 1 2 3  Ralph H. Nielsen & Gerhard Wilfing: *Zirconium and Zirconium Compounds, Ullmann's Encyclopedia of Industrial Chemistry*, John Wiley & Sons, New York, 2010. Viitattu 29.11.2014
3. 1 2  Egon Wiberg, Nils Wiberg, Arnold Frederick Holleman: *Inorganic chemistry*, s. 1340. Academic Press, 2001. ISBN 978-0-12-352651-9. Kirja Googlen teoshaussa (viitattu 29.11.2014). (englanniksi)
**Lorenzen Wright** (4. marraskuuta 1975 Memphis, Tennessee – 19. heinäkuuta 2010 Memphis, Tennessee) oli yhdysvaltalainen koripalloilija.

Los Angeles Clippers varasi Wrightin NBA:han varaustilaisuudessa 1996. Hän oli koko tilaisuuden seitsemäs varaus. Wright aloitti ammattilaisuransa Los Angelesissa kaudella 1996–1997. Los Angelesissa Wright pelasi kolme kautta, kunnes siirtyi kaudeksi 1999–2000 Atlanta Hawksiin, jota edusti kaksi kautta.

Wright pelasi 2001–2006 Memphis Grizzliesissä. Kaudeksi 2006–2007 Wright palasi Atlantaan. Seuraavalla kaudella hänet kaupattiin viiden pelaajan vaihdossa Sacramento Kingsiin. Atlanta hankki Sacramentosta Mike Bibbyn auttamaan joukkuetta pudotuspeleissä. Wrightin lisäksi Sacramentoon siirtyivät Anthony Johnson, Shelden Williams ja Tyronn Lue. Kauden 2008–2009 Wright pelasi Cleveland Cavaliersissa.

Wright katosi 19. heinäkuuta 2010 kotimatkallaan Memphisistä Atlantaan, ja hänet löydettiin myöhemmin kuolleena Memphisin läheisestä metsästä. Häntä oli ammuttu monta kertaa. Heinäkuussa 2019 Wrightin ex-vaimo Sherra Wright tunnusti avunannon murhaan ja sai 30 vuoden tuomion. Epäillyn ampujan oikeudenkäynti on suunniteltu pidettäväksi syyskuussa 2019.

Lorenzen ja Sherra Wrightilla oli seitsemän lasta, joista yksi kuoli alle vuoden ikäisenä.

Lorenzen Wrightin isä Herbert Wright oli myös koripalloilija, joka pelasi ammattilaisena muun muassa Suomessa.

Lähteet
-------

1. 1 2 3 4 5 6  Lorenzen Wright NBA.com. Viitattu 29.7.2010. (englanniksi)
2. ↑  Lorenzen Wright #55 PF ESPN. Viitattu 29.7.2010. (englanniksi)
3. ↑  Report: Former NBA player Lorenzen Wright is missing  24.7.2010. Fox Sports Interactive Media, LLC. Viitattu 29.7.2010. (englanniksi)
4. ↑  Kings sending guard Bibby to Hawks for four players  22.2.2008. ESPN Internet Ventures. Viitattu 29.7.2010. (englanniksi)
5. ↑  Möttölän entinen pelitoveri löytyi kuolleena metsästä *Iltasanomat*.  29.7.2010.  Arkistoitu 30.7.2010. Viitattu 29.7.2010.
6. ↑  Sherra Wright pleads guilty in Lorenzen Wright case *WREG.com*.  25.7.2019. Viitattu 17.8.2019. (englanniksi)
7. ↑  Twin sons of murdered former NBA star Lorenzen Wright getting a new start at Murrieta Mesa *Press Enterprise*.  25.5.2017. Viitattu 17.8.2019. (englanniksi)
François Clouetin maalaama muotokuva noin vuodelta 1571
**Elisabet Itävaltalainen** (5. heinäkuuta 1554 Wien – 22. tammikuuta 1592 Wien) oli Habsburgien sukuun kuulunut prinsessa, josta tuli Ranskan kuningas Kaarle IX:n puolisona Ranskan kuningatar vuosiksi 1570–1574.

Suku
----

Elisabet oli Pyhän saksalais-roomalaisen keisarikunnan keisari Maksimilian II:n tytär. Kaksi hänen veljistään oli myöhemmin keisareina ja sisar Espanjan kuningatar.

Avioliitto ja lapset
--------------------

Elisabet naitettiin Ranskan kuninkaalle 16-vuotiaana lokakuussa 1570. Hän asui Ranskan hovissa uskonsotien aikana ja jäi anoppinsa Katariina de’ Medicin varjoon. Kaarlen kanssa heillä oli yksi tytär Marie Isabelle (1572-1578).

Elämä Wienissä
--------------

Aviomiehen kuoltua Elisabet palasi Keski-Eurooppaan vuonna 1575, jättäen tyttärensä Ranskaan. Hän vei mukanaan joukon pyhäinjäännöksiä ja perusti Wieniin nunnaluostarin. Wienissä ollessaan Elisabet kokosi kirjaston, jonka hän testamenttasi veljelleen Rudolf II:lle.

Lähteet
-------

1. ↑  Elisabeth Of Habsburg (1554–1592) *Women in World History: A Biographical Encyclopedia*.  2002. Viitattu 8.3.2019.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2

 |
|  |
| Kansalliset | 
* Ranska
* BnF data
* Saksa
* Israel
* Belgia
* Yhdysvallat
* Australia
* Alankomaat
* Puola
* Vatikaani

 |
|  |
| Taiteenala | 
* KulturNav

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**John Jakob Granberg** (7. toukokuuta 1881 Tampere – 4. maaliskuuta 1941 Tampere) oli suomalainen insinööri ja opettaja.

John Granbergin vanhemmat olivat työmies Jakob Granberg ja Mathilda Liljelund. Granberg pääsi ylioppilaaksi Tampereen reaalilyseosta 1902 ja valmistus koneenrakennusinsinööriksi Polyteknillisestä opistosta 1907. Hän oli helsinkiläisen insinööritoimisto Motorin teknillisenä johtajana 1908–1909 ja sen jälkeen hän oli työssä Victor Forseliuksen koneliikkeessä Turussa. Vuonna 1922 Granbergista tuli Maamiesten Kauppa Oy:n koneosaston johtaja ja vuonna 1926 Pohjoismaiden Autotuonti oy:n johtaja. Granberg perusti vuonna 1928 Eero Rönnin kanssa autotarvikkeita ja varaosia maahantuoneen Suomen Autovaruste Oy:n ja oli yrityksen toimitusjohtajana vuoteen 1930 saakka.

Vuodesta 1932 alkaen Granberg oli Turun teollisuuskoulussa lehtorina ja koulun rehtorina. Granberg opetti koneenrakennusta myös Turun merenkulkuoppilaitoksissa ja toimi Turun alueen höyrykattiloiden apulaistarkastajana. Vuonna 1937 hänet nimitettiin koneenrakennuksen lehtoriksi Tampereen teknilliseen oppilaitokseen.

Vuonna 1932 Granberg sai valmiiksi seitsemän vuotta kestäneen kehitystyön jälkeen talvikulkuneuvon, joka oli tarkoitettu erityisesti kelirikkoajan liikenteeseen saaristossa. Tuhat kiloa painanut kulkuneuvo saattoi kuljettaa 10 henkilöä ja sen pituus oli 3,5 metriä, leveys 2,1 metriä ja korkeus 1,7 metriä. Olosuhteista riippuen suurin nopeus oli 20-30 kilometriä tunnissa. Korin alaosa ovien alareunaan saakka oli vedenpitävä, joten kulkuneuvo saattoi liikkua myös vedessäkin. Kulkuneuvo liikkui kumisten telaketjujen avulla, joihin lumi ei tarttunut. 

John Granberg oli naimisissa Hilja Aurora Alanderin (1883–1937) kanssa.

Julkaisuja
----------

* *Polttomoottorioppi 1, Polttomoottoriopin perusteet ja mäntäpolttomoottorien päätyypit*. Väinö V. Airaksen aikaisemman oppikirjan täysin uusittu laitos, J. J. Granbergin esitöiden jälkeen laatinut Y. J. Cl. Collan. Otava 1948

Toimitustöitä
-------------

* *Englantilais-suomalais-ruotsalainen autosanasto – English-Finnish-Swedish automotive dictionary*. WSOY 1928

Lähteet
-------

1. 1 2 3  John Granberg död, Åbo Underrättelser, 06.03.1941, nro 63, s. 3, Kansalliskirjaston digitaaliset aineistot
2. 1 2  50-vuotias. Ins. John Granberg, Uusi Aura, 07.05.1931, nro 120, s. 6, Kansalliskirjaston digitaaliset aineistot
3. 1 2 3 4  Ylioppilasmatrikkeli 1902: matrikkelinumero 27852 (Arkistoitu – Internet Archive) Viitattu 26.02.2022.
4. ↑  Suomen Autovaruste, Kauppias : Suomen vähittäiskauppiasliiton äänenkannattaja, 30.06.1932, nro 12, s. 103, Kansalliskirjaston digitaaliset aineistot
5. ↑  Tiettömien taipaleitten talvi-auto, Suomen Kuvalehti, 09.04.1932, nro 15, s. 25, Kansalliskirjaston digitaaliset aineistot
6. ↑  Huomattava suomalainen keksintö, Kansan kuvalehti, 15.04.1932, nro 16, s. 10, Kansalliskirjaston digitaaliset aineistot
**Abigail Strate** (s. 22. helmikuuta 2001 Calgary) on kanadalainen mäkihyppääjä, sekajoukkuemäen olympiamitalisti.

Strate kuului Pekingin olympialaisissa 2022 Kanadan joukkueeseen, joka saavutti pronssia sekajoukkuemäessä. Normaalimäessä hän oli 23:s. Planican MM-kilpailuissa 2023 hän sijoittui normaalimäessä kymmenenneksi, suurmäessä 15:nneksi ja joukkuemäessä kuudenneksi.

Strate kilpaili maailmancupissa ensimmäisen kerran Nižni Tagilissa joulukuussa 2016. Ensimmäiset maailmancupin pisteensä hän sai oltuaan 26:s Pyeongchangin normaalimäen kilpailussa helmikuussa 2017. Kymmenen parhaan joukkoon hän sijoittui ensimmäisen kerran oltuaan yhdeksäs Hinzenbachin normaalimäen kilpailussa helmikuussa 2022.

Strate saavutti ensimmäisen maailmancupin palkintosijansa oltuaan kolmas Hinterzartenin suurmäessä tammikuussa 2023. Kaudella 2023–2024 hän sijoittui Garmisch-Partenkirchenin suurmäessä kolmanneksi, Oberstdorfin suurmäessä toiseksi ja Villachin normaalimäessä kolmanneksi.

Strate voitti Continental Cupissa viisi osakilpailua syys-lokakuussa 2022. Kauden 2022–2023 kokonaiskilpailussa hän sijoittui toiseksi.

Lähteet
-------

1. ↑  Abigail Strate *Olympedia*.  (englanniksi)
2. 1 2 3 4 5  Abigail Strate Kansainvälinen hiihtoliitto (FIS).  (englanniksi)
Tommy Wirkola vuonna 2013.
**Tommy Wirkola** (s. 6. joulukuuta 1979 Alattio, Norja) on norjalainen elokuvaohjaaja. Hän on opiskellut Finnmarkin ja Lillehammerin yliopistossa sekä Bond Universityssä Australiassa. Wirkolalla on suomensaamelaiset sukujuuret.

Wirkolan ensimmäinen kokoillan elokuva oli *Kill Buljo: The Movie* vuonna 2007. Elokuva parodioi Quentin Tarantinon *Kill Bill* -saagaa. Tammikuussa 2009 sai ensi-iltansa komediallinen kauhu- ja splatter-elokuva *Død snø* (kansainvälisessä levityksessä *Dead Snow*). Suomessa elokuvaa on esitetty muun muassa Night Visions -tapahtumassa marraskuussa 2009, ja se sai tuolloin yleisöpalkinnon. Vuonna 2010 valmistui "pseudodokumentti" *Kurt Josef Wagle og legenden om fjordheksa* (2010), ja hänen ensimmäinen Hollywood-elokuvansa oli 3D-kauhukomedia *Hannu ja Kerttu: Noitajahti* (2013), jossa näyttelee myös suomalainen Pihla Viitala. Seuraava ohjaustyö, jatko-osa *Død snø 2* (2014), kuvattiin Norjassa. Tieteiselokuva *What Happened to Monday* (2017) syntyi eurooppalaisena yhteistuotantona, ja siinä Noomi Rapace esittää seitsemää identtistä sisarusta.

Tommy Wirkola on etäistä sukua 1960-luvun norjalaiselle mäkihyppääjälle Bjørn Wirkolalle.

Lähteet
-------

1. ↑  Nå hopper Wirkola av. (Arkistoitu – Internet Archive) DN.no. Viitattu 16.3.2013.
2. ↑  Lehtonen, Veli-Pekka: Pihla Viitala kuvaa tv-sarjan pilottia Los Angelesissa  22.5.2012. Helsingin Sanomat.  Arkistoitu 25.6.2012. Viitattu 22.5.2012.
3. ↑  Tänään tv:ssä: Pihla Viitala täysin alastomana Hollywood-debyyttissään: "En saanut silmiäni irti hänestä." *Ilta-Sanomat*.  18.1.2017.  Arkistoitu 18.1.2017. Viitattu 18.1.2017.
4. ↑  Tommy Wirkola om kritikerslakten: – Det er ikke noe hyggelig. *VG Nett*.  1.2.2013. Viitattu 22.2.2014. (norjaksi)

Aiheesta muualla
----------------

* Tommy Wirkola Elonetissä.
* Tommy Wirkola Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Puola

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |
**Kano** on Nigerian 36 osavaltiosta väkiluvultaan suurin (2006 väestönlaskennassa toiseksi suurin Lagosin jälkeen). Se sijaitsee maan pohjoisosassa. Kanon pinta-ala on 20 131 neliökilometriä. Vuoden 2006 väestönlaskennan alustavien tulosten mukaan Kanossa oli 9 383 682 asukasta. Vuoden 2020 väestöennusteen mukaan väkiluku olisi kasvanut jo 14 655 311:een. Kanon pääkaupunki on Kano.

Aluehallinnon toisella tasolla osavaltio jakautuu 44:ään paikallishallintoalueeseen (LGA).

Suurin väestöryhmä ovat hausat. Virallinen kieli on englanti, mutta hausaa puhutaan yleisesti. 

Kanon eteläosa on puusavannia, pohjoisosa pensaikkoa.

Kano on keinokastelun ansiosta maanviljelysaluetta, jonka päätuote ovat maapähkinät. Siellä on myös mineraalivaroja.

Lähteet
-------

1. ↑  2006 Population Census Federal Republic of Nigeria.  Arkistoitu 5.3.2012. Viitattu 23.3.2008.
2. ↑  Demographic Statistics Bulletin 2021 (pdf) (Annex 3: National Projected Population by State and Year)  2022. National Bureau of Statistics (of Nigeria), nigerianstat.gov.ng. Viitattu 14.1.2023. (englanniksi)
3. 1 2  Constitution of the Federal Republic of Nigeria 1999 (Osavaltiot, niiden pääkaupungit ja LGA:t on lueteltu Nigerian liittovaltion perustuslaissa (1999), ks. Schedules s. 89-92) Federal Republic of Nigeria via wipo.int. Viitattu 15.1.2023. (englanniksi)
4. ↑  Nigeria (pdf) (Country profile 2019) Commonwealth Local Government Forum, clgf.org.uk. Viitattu 15.1.2023. (englanniksi)
5. ↑  Kano State *Nigeria*. Viitattu 1.1.2024.

Aiheesta muualla
----------------

* Kuvia tai muita tiedostoja aiheesta **Kano (osavaltio)** Wikimedia Commonsissa

Nigerian lippuNigerian osavaltiot

Abia | Adamawa | Akwa Ibom | Anambra | Bauchi | Bayelsa | Benue | Borno | Cross River | Delta | Ebonyi | Ẹdo | Ekiti | Enụgụ | Gombe | Imo | Jigawa | Kaduna | Kano | Katsina | Kebbi | Kogi | Kwara | Lagos | Nasarawa | Niger | Ogun | Ondo | Ọsun | Oyo | Plateau | Rivers | Sokoto | Taraba | Yobe | Zamfara  

Pääkaupunkiterritorio
*Bibimbap* (vasemmalla alhaalla) lisukkeiden kanssa tarjottuna.
**Bibimbap** on suosittu korealainen ruokalaji. Kirjaimellisesti nimi tarkoittaa sekaruokaa tai riisi- ja kasvissekoitusta. Ruokalaji mainitaan ensimmäisen kerran kirjallisissa lähteissä nimellä *bubuimbap* vuoden 1800 tienoilla.

Valmistus ja raaka-aineet
-------------------------

Bibimbap tarjotaan kulhosta, jonka pohjan peittävälle riisille asetellaan vihanneksia, naudanlihaa ja gochujang-chilitahnaa. Päällimmäiseksi voidaan nostaa raaka tai paistettu kananmuna. Annos sekoitetaan juuri ennen sen syömistä lusikalla. 

Vihanneksia voidaan käyttää bibimbapiin raasteena, pikkelöitynä, maustettuna tai sellaisenaan. Tyypillisiä vihanneksia ovat porkkana, retiisi ja muut juurekset, kurkku, kurpitsat, pinaatti, saniaisen versot, soijapavun idut, sienet ja nori-merilevä. *Dubu* eli tofu voidaan soseuttaa tai lisätä ruokaan kuutioina. Naudanlihan voi korvata kanalla, kalalla tai äyriäisillä, tai liha voidaan jättää kokonaan pois. Useilla alueilla Koreassa tarjottava bibimbapin kasvisversio saattaa olla ruoan perinteisempi muoto.

*Dolsot bibimbap*
-----------------

*Dolsot bibimbap*
Jeollan maakunta Etelä-Koreassa on kuuluisa omasta bibimbap-versiostaan, jonka kerrotaan kehittyneen hoviruoista. *Dolsot bibimbap* tarjottiin aiemmin messinkivadilta, mutta nykyisin ruoka tarjotaan suoraan kivipadasta (*dolsot*), jossa se valmistetaan. 

Pataan kaadetaan seesamiöljyä, joka paistaa riisin pohjimmaisen kerroksen kullankeltaiseksi ja rapeaksi tai halutessa jopa palaneeksi. Riisin jälkeen pataan lisätään muut ainekset ja raaka kananmuna, jonka annetaan paistua annoksen päällä tai padan reunaa vasten.

Lähteet
-------

1. ↑  Korean Food Culture Series: Local Foods (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Bibimbap**.
* Dolsot bibimbapin resepti (Arkistoitu – Internet Archive)
**Selina Rutz-Büchel** (o.s. **Büchel**, s. 26. heinäkuuta 1991 Mosnang) on sveitsiläinen keskimatkojen juoksija.

Tampereen alle 23-vuotiaiden EM-kilpailuissa 2013 Rutz-Büchel saavutti pronssia 800 metrillä omalla ennätysajallaan 2.02,74. Göteborgin sisäratojen EM-kilpailuissa 2013 hän jäi semifinaaliin. Sopotin sisäratojen MM-kilpailuissa 2014 hän sijoittui 800 metrillä neljänneksi juostuaan loppukilpailussa ajan 2.01,06. Prahan sisäratojen EM-kilpailuissa 2015 hän voitti kultaa 800 metrillä ajalla 2.01,95. Pekingin MM-kilpailuissa 2015 hän karsiutui 800 metrin välierissä.

Rutz-Büchel sijoittui 800 metrillä neljänneksi Amsterdamin EM-kilpailuissa 2016. Rio de Janeiron olympialaisissa hän karsiutui saman matkan välierissä. Hän voitti toistamiseen sisäratojen Euroopan-mestaruuden 800 metrillä Belgradissa 2017 Sveitsin ennätysajalla 2.00.38. Lontoon MM-kilpailuissa 2017 hän karsiutui 800 metrin välierissä. Birminghamin MM-hallikilpailuissa 2018 hän sijoittui 800 metrillä kuudenneksi ja saman vuoden Berliinin EM-kilpailuissa seitsemänneksi. Hän karsiutui 800 metrin välierissä Glasgow'n EM-hallikilpailuissa 2019, alkuerissä Dohan MM-kilpailuissa 2019 ja välierissä Toruńin sisäratojen EM-kilpailuissa 2021.

Rutz-Büchelin ennätys 800 metrin juoksussa on 1.57,95, jonka hän juoksi Saint-Denisissä heinäkuussa 2015. Se on myös Sveitsin ennätys. Sisäradoilla hän on juossut maansa ennätykseksi 800 metrillä 2.00,38 (2017) ja ulkoradoilla 1 000 metrillä 2.35,58 (2020).

Rutz-Büchel sairasti koronan huhtikuussa 2021 ja sen jälkeisen pitkäaikaisen koronataudin vuoksi lopulta lopetti urheilu-uransa.

Lähteet
-------

1. 1 2 3  Selina Rutz-Büchel Kansainvälinen yleisurheiluliitto.  (englanniksi)
2. ↑  Bosse hallitsi 800 metriä Ratinassa *kestavyysurheilu.fi*.  Arkistoitu 2.4.2015. Viitattu 7.3.2015.
3. ↑  32nd European Athletics Indoor Championships, Scandinavium *european-athletics-statistics.org*.  Arkistoitu 3.1.2014. Viitattu 7.3.2015. (englanniksi)
4. ↑  800m Women  8.3.2015. european-athletics.org. Viitattu 17.3.2015. (englanniksi)
5. 1 2 3  Selina Rutz-Büchel Tilastopaja (vaatii kirjautumisen, maksullinen palvelu). Viitattu 9.1.2024. (englanniksi)
6. ↑  Selina Rutz-Büchel tritt vom Spitzensport zurück  9.11.2022. Swiss Athletics. Viitattu 9.1.2024. (saksaksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Jalkapallon I divisioonan kausi 1991** oli Suomen jalkapallon toiseksi korkeimman sarjatason kausi. Voittaja Myllykosken Pallo -47 nousi suoraan Futisliigaan. Toiseksi sijoittunut Finnairin Palloilijat karsi liigapaikasta Oulun Työväen Palloilijoiden kanssa. OTP säilytti liigapaikkansa. Kaksi viimeistä joukkuetta putosivat suoraan II divisioonaan. Edelliskaudella I divisioonassa pelannut Kuopion Elo luopui sarjapaikastaan, minkä seurauksena kausi pelattiin 11 joukkueen kaksinkertaisena sarjana.

Sarjataulukko
-------------

|  | Joukkue | O | V | T | H | TM | PM | ME | P |
| --- | --- | --- | --- | --- | --- | --- | --- | --- | --- |
| 1 | MyPa | 20 | 13 | 2 | 5 | 42 | 31 | +11 | 28 |
| 2 | FinnPa | 20 | 11 | 5 | 4 | 34 | 23 | +11 | 27 |
| 3 | TP-55 | 20 | 12 | 1 | 7 | 35 | 31 | +4 | 25 |
| 4 | KePS | 20 | 9 | 5 | 6 | 28 | 23 | +5 | 23 |
| 5 | Kumu | 20 | 8 | 6 | 6 | 40 | 35 | +5 | 22 |
| 6 | JoKu | 20 | 8 | 5 | 7 | 40 | 26 | +14 | 21 |
| 7 | PK-37 | 20 | 7 | 6 | 7 | 25 | 21 | +4 | 20 |
| 8 | KPV | 20 | 7 | 4 | 9 | 31 | 36 | -5 | 18 |
| 9 | OLS | 20 | 4 | 6 | 10 | 23 | 35 | -12 | 14 |
| 10 | P-Iirot | 20 | 3 | 6 | 11 | 21 | 40 | -19 | 12 |
| 11 | KontU | 20 | 2 | 6 | 12 | 12 | 30 | -18 | 10 |

Yleisömäärät
------------

| Seura | Ottelut | Yleisömäärä | Yleisökeskiarvo |
| --- | --- | --- | --- |
| MyPa | 10 | 11 239 | 1124 |
| Kumu | 10 | 10 641 | 1064 |
| KPV | 10 | 8 064 | 806 |
| KePS | 10 | 8 024 | 802 |
| TP-55 | 10 | 5 392 | 539 |
| JoKu | 10 | 5 058 | 506 |
| FinnPa | 10 | 4 745 | 474 |
| PK-37 | 10 | 4 589 | 459 |
| P-Iirot | 10 | 4 174 | 417 |
| OLS | 10 | 3 521 | 352 |
| KontU | 10 | 3 515 | 351 |
| **Yhteensä** | **110** | **68 962** | **627** |

Karsinta liigaan
----------------

* OTP – FinnPa 3–2
* FinnPa – OTP 1–3

Oulun Työväen Palloilijat säilytti liigapaikkansa yhteismaalein 6–3.

Lähteet
-------

1. ↑  Finland - List of League Second Level Tables *rsssf.com*. Viitattu 13.8.2013.
2. ↑  Jalkapallokirja 1992

  

Ykkösliigan kaudet
1973 | 1974 | 1975 | 1976 | 1977 | 1978 | 1979

1980 | 1981 | 1982 | 1983 | 1984 | 1985 | 1986 | 1987 | 1988 | 1989

1990 | 1991 | 1992 | 1993 | 1994 | 1995 | 1996 | 1997 | 1998 | 1999

2000 | 2001 | 2002 | 2003 | 2004 | 2005 | 2006 | 2007 | 2008 | 2009

2010 | 2011 | 2012 | 2013 | 2014 | 2015 | 2016 | 2017 | 2018 | 2019

2020 | 2021 | 2022 | 2023 | 2024

*Kaudet 1973–1993 I divisioona ja 1994–2023 Ykkönen*
**Songdalen** on entinen Norjan kunta Länsi-Agderin läänissä, kahdeksan kilometriä Kristiansandista länteen. Kunnan asutuskeskuksia olivat muun muassa keskustaajama Nodeland, jossa on Kristiansandin-Stavangerin radan rautatieseisake, Brennåsen, Finsland, Hortemo, Nodelandsheia, Rosseland ja Volleberg. Kunnan rajanaapureita olivat Søgne etelässä, Marnardal lännessä ja pohjoisessa sekä Vennesla ja Kristiansand idässä. Tammikuussa 2013 tehdyn väestönlaskennan mukaan Songdalenin kunnassa oli 6 285 asukasta.

Kunnan läpi kulki valtatie E39 Kristiansandista Stavangeriin. Songdal-joki (norj. *Songdalselva l. Sygna l. Søgneelva*) sai alkunsa Songdalenista.

Vuonna 2020 Songdalen liitettiin Kristiansandin kaupunkiin.

Historia
--------

Greipstadin kirkko Songdalenissa
Kunta perustettiin vuonna 1964 aiempien Greipstadin kunnan, Finslandin kunnan ja osan Øvrebøn kunnasta yhdistyessä. Greipstad-nimen tiedetään olleen käytössä vuonna 1344, ja alueelta tunnetaan 34 maatilaa jo keskiajalta. Greipstad oli erkaantunut Søgnen kunnasta vuonna 1913.

Elinkeinoelämä
--------------

Nodelandin rautatieseisake ja asemarakennus
E39:n varrella Mjåvannin teollisuusalueella sijaitsee valtakunnallisesti tunnettu perunalastutehdas Sørlandschips sekä Norjan suurin internet-huutokauppa, Netthandelen,. Tärkein teollinen työllistäjä on öljynporauksessa käytettäviä venttiilejä valmistava Oceaneering Rotator AS 115 työpaikallaan (2007). Myös maataloudella on merkittävä asema. Kristiansandin kaupungin läheisyys tuo Songdaleniin väestönkasvua.

Urheilu, yhdistystoiminta, koulutus
-----------------------------------

Norjalainen entinen uimahyppääjä ja Norjan mestari, suomalaistaustainen Timo Klami, on kotoisin Songdalenista. Songdalenissa toimii 4 peruskoulua, kristillinen Oasen-yksityiskoulu, kulttuurikoulu, lukuisia urheiluseuroja sekä muita yleishyödyllisiä yhdistyksiä.

Luonto
------

Rannikon läheisyys tuntuu Songdalenin eteläosassa meri-ilmastona, mutta pohjoisosissa on jo vaikutteita sisämaasta. Eteläosassa on lehti- ja sekametsää, kun taas pohjoisosan metsiä hallitsevat mänty ja kuusi. Jänikset, majavat, metsäkauriit ja hirvet ovat yleisiä, ja Finslandin lähistöllä kunnan pohjoisosassa on hirvitiheyden sanottu olevan maailman kärkeä.

Lähteet
-------

1. ↑  Tall om Songdalen kommune *www.ssb.no*.  1.1.2010.  Arkistoitu 9.10.2007. Viitattu 20.2.2011. (norjaksi)
2. ↑  Population in municipalities 1 January  13.3.2013. Statistisk sentralbyrå. Viitattu 10.9.2013.
3. ↑  Thorsnæs, Geir: Songdalen (tidligere kommune) *Store norske leksikon*.  22.12.2023.  (norjaksi)
4. ↑
5. ↑
6. ↑   (Arkistoitu – Internet Archive)
7. ↑
8. ↑
9. ↑   (Arkistoitu – Internet Archive)
10. ↑   (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Songdalen** Wikimedia Commonsissa

Länsi-Agderin vaakuna**Länsi-Agderin läänin kunnat**
Audnedal | Farsund | Flekkefjord | Hægebostad | Kristiansand | Kvinesdal | Lindesnes | Lyngdal | Mandal | Marnardal | Sirdal | Songdalen | Søgne | Vennesla | Åseral
**Tonya Maxine Harding** (s. 12. marraskuuta 1970 Portland, Oregon) on entinen yhdysvaltalainen taitoluistelija. Hän sijoittui toiseksi vuoden 1991 taitoluistelun maailmanmestaruuskilpailuissa. Talviolympialaisissa hän ylsi parhaimmillaan neljänneksi.

Taitoluistelu-ura
-----------------

Harding oli erityisen atleettinen ja kykeni ensimmäisenä amerikkalaisena naisena tekemään kilpailuohjelmassa kaksi kolmoisakselia, kolmoisakselin lyhytohjelmassa sekä kolmoisakseliyhdistelmän. Hän teki nämä ennätykset vuoden 1987 Skate America -kilpailuissa, joissa hän sijoittui toiseksi.

Harding voitti naisten yksinluistelun Yhdysvaltain-mestaruuden kahdesti (vuosina 1991 ja 1994), mutta vuoden 1994 voitto mitätöitiin, koska Harding oli osallisena kilpailijansa Nancy Kerriganin pahoinpitelyyn.

Myöhempi julkisuus
------------------

Harding teki debyyttinsä ammattilaisnyrkkeilyssä 22. helmikuuta 2003 saadakseen rahaa. Vuodesta 2008 Harding toimi muutaman vuoden kommentaattorina *World’s Dumbest...* -nimisessä tosi-tv-ohjelmassa.

Harding osallistui Yhdysvaltain *Dancing With the Stars* (*Tanssii tähtien kanssa*) -tv-ohjelman 26. tuotantokauteen vuonna 2018.

Perhe ja yksityiselämä
----------------------

Harding tuli hyvin köyhästä perheestä. Hän harrasti taitoluistelun ohella metsästystä ja kalastusta. Hän on myös automekaanikko. Hän oli naimisissa vuoden 1994 tapahtumien aikaan Jeff Gilloolyn kanssa, joka oli mukana järjestämässä Nancy Kerriganin pahoinpitelyä, mutta he erosivat samana vuonna. Harding myi *Penthouse*-lehdelle yhdessä miehensä kanssa tekemän seksivideon vuonna 1994. Vuonna 2010 Harding avioitui tv-kommentaattori Joseph Pricen kanssa, ja vuonna 2011 he saivat poikalapsen. Hardingin elämästä kertova elokuva *I, Tonya* sai ensi-iltansa vuonna 2017.

Lähteet
-------

1. 1 2 3 4  Tonya Harding SportReference.com.  Arkistoitu 20.4.2011. Viitattu 12.7.2013.
2. ↑  Muistatko urheilun kohuskandaalin 24 vuoden takaa? Nyt Tonya Harding paljastaa tienneensä etukäteen hyökkäyksestä *Ilta-Sanomat*.  3.1.2018. Viitattu 3.1.2018.
3. ↑  Skandaaleissa ryvettynyt taitoluistelutähti Tonya Harding osallistuu Tanssii tähtien kanssa -kisaan - tältä hän näyttää nyt *iltalehti.fi*. Viitattu 20.4.2018.
4. ↑  Soininen, Maisa: Yhdestä urheilumaailman kuuluisimmasta skandaalista pian 23 vuotta – mitä osapuolille kuuluu nykyään? *Ilta-Sanomat*.  23.10.2016. Viitattu 23.10.2016.

Aiheesta muualla
----------------

* Kuvia tai muita tiedostoja aiheesta **Tonya Harding** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Japani
* Puola

 |
|  |
| Muut | 
* SNAC
* IdRef

 |

 |
Chabo-kukko ja -kana
**Chabo**, eli **Japanese Bantam** on erittäin vanha aasialainen kanarotu. Chabon uskotaan olevan alun perin Indokiinasta. Chabon historia yltää Tang-dynastian ajoille vuosien 619 – 906 väliin. Tuolloin niitä pidettiin vain keisarillisten palatsien puutarhoissa.
Chabo tuli Eurooppaan ilmeisesti saksalaisten maustekauppiaiden mukana Aasiasta 1800-luvulla.

Ulkonäkö
--------

Chabolla on erittäin tarkka rotumääritelmä ja se on erittäin suosittu näyttelyrotu mm. Britanniassa. Sileähöyhenisen lisäksi chabosta on kaksi muuta muunnosta: silkkihöyheninen ja kiharakarvainen eli "friseerattu". Chabolla on monia värityksiä, joista yleisimpänä on valkoinen mustapyrstöinen.
Chabolle on ominaista lyhyet jalat ja pieni selkä. Kanan pyrstö kaartuu suoraan ylöspäin tai jopa selän päälle. Kana on hyvin pieni. Chabolla on päähän verrattuna suuret silmät. Harja on yhtenäinen, ja siinä on vain muutama lovi. Silmäluomien tulee olla punertavat, eikä niissä saa olla valkoisia pigmenttipuutoksia.
Täysikasvuinen kukko painaa 510-600 grammaa ja kana 400-510 grammaa.

Lähteet
-------

1. ↑  Nagasaki naine *Poulesnaines.free.fr* Viitattu 27.2.2012 (ranskaksi)
2. ↑  Munanetti - Chabo *Munanetti.net*
3. ↑
**Fucking Hell** on saksalainen pilsner- tai vaalea lager-olut. Se on nimetty itävaltalaisen Fuggingin kylän entisen nimen mukaan. Oluen nimi (joka on myös sanaleikki, *"hell"* tarkoittaa saksaksi "vaaleaa" ja kuvaa tällaista oluttyyppiä, mutta englanniksi tarkoittaa "helvettiä") oli aluksi kiistanalainen. Sekä Fuggingin kylänhallitus ja EU:n tavaramerkkivirasto aluksi vastustivat nimeä. Se kuitenkin myöhemmin hyväksyttiin, ja olutta myydään nyt kansainvälisillä markkinoilla.

Fucking Hell on pilsner jossa on 4,9 % alkoholia. Olutta ei panna Fuggingissa, ja sen lanseeraamisen aikaan kylässä ei edes ollut panimoa.

Historia
--------

Vuonna 2010 kaksi saksalaista liikemiestä, Stefan Fellenberg ja Florian Krause, jättivät hakemuksen tavaramerkistä nimetäkseen oluen "Fucking Helliksi".

EU:n tavaramerkkivirasto aluksi kieltäytyi antamasta oluelle tavaramerkkiä, koska sen mielestä sen nimessä oli kirosanoja. Fellenberg ja Krause kuitenkin väittivät, että nimi viittaa itävaltalaiseen kylään ja että *Hell* on Itävallassa ja eteläisessä Saksassa käytetty termi vaaleasta lager-oluesta. Virasto hyväksyi sitten tavaramerkin ilmaisten, että nimi oli "huudahdus jota käytetään halventavasti, mutta joka ei viittaa ketä halvennetaan, eikä voida pitää tuomittavana käyttää olemassaolevien paikkakuntien nimiä kohdentavasti (viitaten itse paikkakuntaan), vain koska nimellä saattaa olla monitulkintainen merkitys muilla kielillä."

Fellenberg ja Krause aikoivat käyttää tavaramerkkiä brändinimenä ja käyttää sitä myydäkseen Fucking Hell -brändättyä ruokaa ja vaatteita. Olutta alettiin myydä Euroopassa, Aasiassa ja Australiassa vuonna 2011.

Lähteet
-------

1. 1 2 3  "Controversial Brand Name: German Firm Wins Right to Make Beer Called 'Fucking Hell'", *Der Spiegel* 29.3.2010. Viitattu 4.1.2013.
2. 1 2  "Fucking, Austria" (Arkistoitu – Internet Archive), *Draft* 28.9.2011. Viitattu 4.1.2013.
3. ↑  "The German beer called 'F\*\*king Hell'", *Digital Journal* 22.4.2010. Viitattu 4.1.2013.
4. 1 2 3  "В Евросоюзе появится пиво с неблагозвучным названием Fucking Hell (+фото) - Новости Харькова, новости Украины. Главное™", *Glavnoe.ua*. Viitattu 4.1.2013.
5. ↑  Philips, Rhodri: "Brewing scandal over F\*\*\*ing beer", *The Sun* 29.3.2010. Viitattu 4.1.2013.
6. ↑  "Photo Gallery: Fucking Hell Beer?", *Der Spiegel* 30.3.2010. Viitattu 4.1.2013.